III
Niccolò Bacigalupo
1895

1E sciugandose i êuggi, ä direzion
Ö l’ha missa de Cuma, i bastimenti,
Destrezzando co-a veia e cö timon
Fando forza de remme e sacramenti,
Che in t’ûn lampo, pe ûsâ quest’esprescion,
Se ghe trêuvan addosso e immantinenti,
Ognidûn bêutta l’ancôa e se destriga
A ormezzäse dappresso e in sce ûnn-a riga.
2E lì zù a rûbatton, lasciæli andâ,
I zuenotti, animæ dall’allegria,
Tûtti in tæra, chi ö pitto a preparà,
Chi pe l’ægua da beive o a fâ razzia
De gallinn-e e verdûa pe fâ ö disnâ,
Chi a racchêuggie büscaggie, e chi s’abria
C’ûnn-a famme da löi, co-a borsa pinn-a,
A çercâse ûn pittin de pantalinn-a.
3Enea frattanto ö dava sciû ä montâ
Dö Santuaio ad Apollo intitolôu,
Döve a böcca profonda e spattarâ,
Gh’ëa dall’antro a Scibilla consacrôu,
A sonnambola Libia, che spiegâ
A pueiva l’avvegnî comme ö passôu
Fâ mesciâ i tavolin; fâ vedde i morti
Giâ a testa a-i bûlli e addrizzâ e gambe a-i storti.
4Ö l’aveiva zà ö bosco oltrepassôu,
Quando, comme pe incanto, ö monumento
Ö se vedde davanti impellissôu
Tûtto de marmi, ricco d’ôu, d’argento;
Gh’é ûnn-a dîta: che quando l’é scappôu
Da Creta quello pô de sacramento
De Dedalo, co-e âe fæte a cagollo,
Mentre sô figgio ö se rompiva ö collo,
5Doppo d’esise fêua dö naturale
Spinto scinn-a a toccâ co-a testa ö polo,
Avvistôu questo monte e ö littorale,
Ö g’ha diretto immantinente ö volo,
E levandose e âe, pe consacrâle
Ad Apollo, ö l’ha appeise a-o sô scurolo,
Comme s’ûsa in te gexe e capellette,
Che sön pinn-e de scrosôe e de scciûppette.
6Gh’ëa in sce ûnn’arva da porta, istoriâ
A dolente Odissea dö Bodissön,
A sô morte infeliçe occaxionâ,
Da-i cicchetti piggiæ pe colazion,
Tûtti i discorsci che ö soleiva fâ
Pe i quæ ö l’é andæto a terminâ in prexon,
Triste compenso, a chi ha trascorso a vitta
Tra ö dî mâ dö governo e l’æguavitta!
7In sce l’âtra gh’ëa Creta e tûtt’in gîo
Propriamente ritræta a-o natûrale,
Gh’ëa Pasife cö toro inferöciö
Che ö ghe cianta (sei dove...) ö cannociale,
E ö biforme figgiêu che l’ëa sciortîo,
Da questa loro congiunzion bestiale,
Che e donne scappan quande stan lî a ammiâla,
Perché dunque ghe ven coæ de provâla.
8Se veddeiva ö famoso Laberinto,
Co-e sô stradde a câgollo e ö fî attesôu
Per ö mëzo dö quæ, ö l’aveiva vinto
E a reginn-a, ö regîo comunicôu,
E lì, tì ascì, te se veddiæ dipinto
Icaro cäo, se tì nö t’ëi negôu!
Ma döe votte tô poæ ö se gh’ëa za misso,
Ma da-e cöggie che ö fâva, ö l’ha desmisso!
9Mentre Enea co-i compagni, ö stava a ammiâ
Tûtte queste mâveggie, eccote Acate
Che ö l’ëa andæto ûn pô avanti a spiönezzâ,
Che ö te ven co-a Giarön, fra e ciû illibate
De ragazze ch’ëan lî, canna provâ.
Nö l’é tempo d’ammiâ queste scemate,
Ma de pagàme anticipatamente
Che se dunque, n’intræ pe ûn aççidente!
10Enea, naturalmente, ö se rimette
Comme ûn ommö che ö sa a sô obbligazion,
E ö ghe lascia scûggiâ döe svanzeghette,
Senza fâ rimostranze o osservazion.
Lê a se-e peisa ûn pô in man; poi a se-e mette
In ta stacca dixendo a-i Teucri: allon,
Vegnîme apprêuvo che ve fasso intrâ:
Animo, presto, cöse stæ a locciâ?
11In t’ûn canto appartôu da rocca Eubea,
Gh’é ûn immenso pertûso in galleria,
Che all’esempio da grotta de Bossea,
A s’ingravia in tö monte e a te-o regîa;
E pe poèivene dâ solo ûn’idea,
Gh’é çento stradde ricavæ in ta pria
E çento porte che se mandan l’eco
Çentuplicôu de vibrazioîn dö speco.
12Comme Enea ö l’é in sce a porta, ecco in azion
A sonnambola Libia, ö l’é ö momento,
A ghe sbraggia, de fâ l’operâzion,
Dunque mettite sötta e dagghe drento,
E dixendo coscì a và in convulscion,
A gïa i êuggi, a se streppa ö vestimento,
A se tîa sciù a camixa, a se spenaggia,
E a se batte ö panê, neigra dä raggia!
13In tö veddila, a paiva ûn aççidente
E co-a voxe inrochîa da-o cicchettâ,
E vegnindo ciû cada e ciû impaziente,
Coscì a sbraggia ad Enea che ö a stava a ammiâ:
Animo via, cose ti stæ a dâ a mente?
Parla ûnn-a votta, se ti vêu parlâ,
Se ti tii ö cû inderê, mia, nö gh’é santi,
A cappella a nö cresce e a nö va avanti!
14Da ste paole e sta vistâ ìmprescionæ
I troien s’en sentïo strenze o panê,
Ed o mæximo Enea, pe dî a veitæ,
Se n’ëa pe-i âtri, o sæ tornoû inderê
Ma pe n’ëse piggiôu pe ûn bollibæ
E fâ a figûa comme ûn ciccolatê
Co e möen zunte ö s’è misso in zenoggion
A desghêugge da lê, quest’orazion:
15Oh santo Apollo cäo, che in ciû de mille
Circostanse e occaxioin, ti m’æ protetto;
Ti che a-o centro dö tendine d’Achille
Ti æ a scciùppetta de Paride diretto,
Mì da tì timonôu, tegnûo pe-e brille,
Ho zà giôu tæra e mâ pe tô rispetto,
Ho rischiôu de negâ, de möî dä famme,
In ti schêuggi farsii de pelle gramme.
16Aoa zà che sön chì che sön riuscîo,
Pe ûnn-a tô grazia e doppö tanti guai,
A travedde ûn pittin de ben de Dio
Che spero sempre e nö l’acciappo mai,
E che sön in Italia e che ho finîo
De sciûgâme ö pevê con stö via vai,
Fa che segge finïa sta lunga stoia
De mettilo derê delongo a Troia.
17Sæ zâ tempo d’ûn pô de discrezion
Con ste sciûgate e ste rottûe de cuggie,
Santi e sante dö çê dæme raxon,
Ve ne prego, perdie, scinn-a in zenöggie,
Dimostræme ûn pittin de compasciön,
Nö dæ a mente a de balle e a de fregöggie,
C’ûn perdon generale e ûn’amnistia
Dæ a stopetta in sce tûtto e coscì scia!
18Vergine pûra (pe manëa de dî)
Ti che ti æ a vista lunga e esercitâ,
Pe pœì vedde in ta pansa all’avvegnî,
Dimme ûn pittin, cöse me resta a fâ,
Mostrime ö regno, riservôu per noî,
(Se a n’é ûnn-a balla che n’han fæto ingoâ)
Dove posse dormî sotto e redöggie,
Mette sciû casa e nö sciügâne e cöggie!
19E mì alöa fasso voto e sacramento
Che ad Apollo e a sô nomme edifichiô
In sce a ciassa ciû grande ûn monumento,
E cön feste solenni ö celebriô!
E tì ascì ti aviæ ûn bello appartamento
Tûtto spegi e söfâ, döve mettiô
E ciû belle ragazze a fâ a putten
Di ministri ädreitûa, comme ruffien!
20Solo mi te domando in cortexia,
Se ti æ proprio vuentæ de dâme a mente,
Che ti parli in manea d’ëse capïa,
Ne-ö zeneise ciû basso e ciû corrente;
De nö scrive in papë che scappan via,
Perché mi nö capiscio ûn accidente;
Coscì dîto, ö stà lì comme ö sciö Tocca
Aspettando che l’âtra a l’arve a böcca.
21Lë pe dâ da pûa in ti œûggi e pe mostrâ
Che a l’ëa sotto l’azion dö magnetismo,
Comme a fösse ûnn-a donna indemoniâ
Sottomessa da-i prævi all’esorcismo,
Comme ûn’aze innamuôu, che ö vêu treppâ,
A se mette da cappo in parossismo,
A tiâ câsci, a fâ bûtti, a s’arreversa
Lunga e larga pe-a tæra, a möstra a gûersa.
22Comme ûn âze frenôu da sô cavezza,
E a-o regime da stanga e dö baston,
Ven che ö perde i sô grilli e a sô fierezza
E ö finisce pe mettise in raxon,
Cöscì lë da patanscia e da stanchezza,
A diventa ciû paxe e in condizion
De vêuâ da-o göscio, co-a sô facciatosta
Ste parolle astronæ, pe sô risposta:
23E buriann-e dö mâ son za finîe,
Ghe pueî mette de sotta ö so tranquillo.
Aoa gh’é a tæra e no gh’é guei da rîe,
Stæ ben allocci e corazzæ ö bacillo...
Chi e sciûgate de cû, en ciû granîe,
E ve fan giamminâ pe nö fâ pillo
A Coghœûo, mi ve zûo che ghe arriviei
Ma che d’ësighe intræ, ve ne pentiei.
24E chi guære, malanni e sacramenti
Pe ficcaveo derë comme in t’ûn guanto,
Vegniâ rosso ö Liron da-e so sorgenti
Comme ö vostro Simoenta e ö vostro Xanto,
Aviéi torna da fâ con di aççidenti
Ciû angosciosi di greci e ben de tanto,
C’un’âtro Achille che ö sä comme Enea
Ûn bastardo aviziôu de qualche Dea.
25Ma ti, sta sciû co-a mûsa e che ö to chêu
Ö nö se sciâte e ö nö se trœuve pûia,
Son tûtte balle da fâ rîe i figgiœû,
E ö remescio ö finiâ in t’ûnn-a luçia,
Ma besœugna laöâ comme se peû,
Pe ficcaghëo de poppa, in galleria;
Spuncia adaxo e con gaibo e ti troviæ
Ö to ben, dove ti, ti nö creddiæ.
26Queste pâole a stramesci e â biscochinn-a
A sonnambola Libia a declamava
Comme se a fosse sotterrâ in cantinn-a
Tanto a voxe a l’ëa roca e a rintronava,
E secondo che ö vin, dö quæ a l’ëa pinn-a,
Ö ghe dava i fumasci e ö l’ascadava,
A veddeiva ciû torbido o ciû ciæo
Dindo mösse e veitæ, zû a riso ræo.
27Missa a-o passo ûnn-a votta e attaxentâ,
L’é vegnûo torna a parlantinn-a a Enea,
Che coscì ö se gh’é misso a raxonâ:
Mi a-e carognate g’ho za fæto a cea
E son zà preparôu pe sopportâ
Se nö basta a prexon, scinn-a a galea,
E disgrazie annunziæ me pan fregöggie,
L’ho zà previste e me ne batto e cöggie.
28Solo, mi te domando in cortexia
De puei vedde me poæ, che ö l’é all’inferno,
Poiché sento che chì, se a n’é boxia,
Gh’é ûnn-a porta, che a dâ drita all’averno,
Dunque famme da guidda e compagnia,
Mostrime a porta e famme intrâ all’interno
De questo regno, con a facoltæ
De puei rivedde ed abbrassâ me poæ.
29Questo poveo vegetto, aççidentôu,
Mi l’ho fæto passâ tramezo a-e balle,
Tra l’incendio e i nemixi e l’ho portôu,
Pe salvâlo da morte in sce e mæ spalle
Meschinetto, ö m’ha sempre accompagnôu
E pe tæra e mâ, pe monte e valle,
Quantunque ö fösse rovinöu da spinn-a
E che ö patisse ritenzion d’orinn-a.
30E lë mæximo in sêunno, ö m’ha prescrîto
Che vegnisse da ti, che te pregasse
De portäme da lë comme t’ho dîto
Perché ö vedde, che ö baxe e che l’abbrasse;
Ti che ti æ ä direzion de questo scîto,
No me stâ a dî de nö, lascia che passe,
Contentine lë e mi, mescite brava,
E piggia döi colombi c’ûnn-a fava!
31Che pe dö resto, nö le miga veo
Che questa grazia a segge tanto rara!
A piggiâ so moggiæ, gh’é andæto Orfeo,
Perché ö saveiva strimpellâ a chitara,
Pe ciû votte Polluce, e ghe Teseo
E gh’é Alcide che ö l’ha ammazzoû a bazara
E perdiesante, dunque mi chi son?
Ûn batösö qualunque, ûn pelandron?
32E pregando coscì con sentimento
Ö piccava da testa in sce l’artâ
A sonnambola alôa: per intrâ dentro
N’aggite puia che nö gh’é guæi da sûâ,
Perché a porta a l’é averta ogni momento
E basta solo che se vœûggie intrâ,
E in quanto a questo, nö gh’é guæi da dî,
Ma ö diffiçile ö le de pœî sciortî;
33E nö l’é che a qualunque bullicugge
Segge permisso de tornâ inderê,
Ma ghe vêu ûn ommo che ghe fûmme e cugge,
Misso, comme se dixe in sce ö candê,
Ûn de quelli ruffien, che se a ghe bugge
Ö posse scinn-a allivelalo in çe,
De quelli insomma che in te l’œûggio guerso
Pêuan piggialo pe drito e pe reverso.
34Ghe in tö mezo, ûnn-a selva aççidentâ,
Tûtta pinn-a d’ortighe e de spinoin;
Ûn’ægua tûtta neîgra impatanâ,
A-o circonda in te tûtte e direzioin;
Ma se ti ti æ ö piaxei de vœî piggiâ
A demôa dell’inferno in döi boccoin,
Stamme dunque a sentî, che vœuggio dâte,
Primma moddo e manea de regolâte.
35Proprio in mezo in ta selva alluveghìa,
Dove ö monte ö se cieiga e ö forma ûn riâ,
Gh’é ûnn-a cianta, dall’ombra intixichìa,
C’ûnn-a rametta che a l’ha a fêuggia indoâ,
Ûnn-a ramma che a l’é comme a luçia
Che ciû a l’aumenta quanto ciû a l’é usâ,
Chi nö se a porta doppo aveila rotta,
All’inferno, ö nö gh’intra pe ûnn-a potta.
36De Proserpina a l’é questo ûn comando
Perchè a fa de ramette collezion;
Dunque vanni in to bosco e camminando
Con l’êuggio all’aia pe n’andâ a taston,
Çerca e trêuva quest’erbo, e alôa, piggiando
A so ramma co-e moen, dagghe un streppon
Che se ö Fato, ö permette, a se streppià,
Dunque, pe ö resto, ti te ö pêu locciâ.
37Ma gh’é un’âtra question, mentre ti stæ
Co-e to ciarle, a sciûgâme a pantalin-a,
Gh’é lazzû ö corpo d’ûn di to mainæ
Largo e lungo desteiso in sce-a marinn-a,
Nûo proprio comme l’ha appartuîo so moæ
E che spussa de morto e de sentinn-a,
Primma vanni a çercalo e danni a mente
Che ö segge seppelliö decentemente.
38Fagghe dì ûn pô de ben: döe messe basse,
Ûnn-a cantâ, co-a so benedizion,
E l’esequie pe zunta; e perché passe
Questa fragranza de putrefazion,
Con di cösti de brûgo e con de poasse,
Dagghe ûnn-a botta de disinfezion.
Aoa galoppa che a stâ ben de sâ...
E a finisce coscì de stralabiâ.
39Enea ö resta lî fûto, meditando
In sce cose ö l’ha visto e ö l’ha sentîo,
E ö va a passi e passetti, accompagnando
Acate che ö l’é ascì tutto abbrensuîo,
E chi fosse, tra loro almanaccando,
Ö mainâ che deve ese seppellîo;
Ven che arrivan ao mâ, quando in sce l’ænn-a
Veddan morto e bexinscio ö procûoû Fænna!
40Fænna, figgio dö mego, e banditô
Supremo da vuentæ de chi comanda
Che co-a so voxe ö fava tanto fô,
Da pueì, se ö vueiva, attaxentâ l’Irlanda,
Che façilmente; con cangiâ de cô
E co-e mûtte, co-i pægui e co-a locanda
Gh’é riuscîo d’ëse eletto e d’intrâ dentro
Depûtoû liberale in Parlamento.
41A-o cadavere intorno, radunæ,
Piggian tutti a tegnûa da compunscion,
Mentre Enea, con de frasi esageræ,
Ö ghe tesce ûnn-a funebre orazion,
Tramezzando e böxie con de veitæ
E faxendo ûn eroe, d’un bellinön
E seguendo poi l’ordine speciale
Da Sibilla, g’han fæto ö funerale.
42E c’ûn mûggio de cause e documenti,
De comparse, de suppliche e proteste
E de parcelle presentæ a-i clienti
(Ch’ëan, se capisce, accomodæ da-e feste),
De ricorsci a-i ministri e a-i prescidenti,
In sce tûtte e causali e tutte e seste
Han fæto a pira, pe poi daghe fêugo
E mandàlo a fâ fûtte a tempo e lêugo.
43Ed Enea ciù che tûtti ö giamminava
Tûtti questi papæsci a camallâ,
Mentre intanto da lë ö se a raxonâva,
Dando a-o bosco vixin sempre un’êuggiâ:
«Se sta rametta a fosse tanto brava
«Da trovâse da lë, senza çercâ,
«Comme a Scibilla a n’ha annunziôu de Fænna
«E poi l’emmo trovoû morto in sce l’ænn-a!»
44E te lì, che ö n’aveiva ancon finîo,
Quando ö te vedde dôi colombi sghêuâ
I quæ, doppo avei fæto ûn mezo gîo,
In sce l’erbo vixin van a pösâ...
Lë ruffian, che ö l’aveiva za capîo,
De chi ëan sti combi, e cose ëan lî pe fâ,
Tûtto contento ö se ghe mette a dî:
«Comme guidda, oxellin servîme voî.
45Se gh’é mezo e manea, se gh’é ûn strazetto
De pillotuase in questa selva ombrosa,
Piggiæ o volo e posæve in sce l’erböetto
Che o l’ha questa rammæa coscì preziosa
E a ti bella moæ câ, mi me rimetto
E in te questa occaxion, coscì angosciosa,
Pei to lummi, e conseggi e pe aggiûttâme
A sciortî fêua de chi senza immerdâme».
46Coscì dîto, o sta a ammiâ: lö pittussando
In ça e là de fregoggie e di vermetti,
Con di voli a mez’asta, o pedonando,
Ö faxendo fra lö mösse e frexetti,
Ma però sempre in vista, avvixinando
Se van drïte all’inferno, a son de sguetti,
E de lî pe nö moî d’ûn aççidente
Pe a gran spûssa, tian sciû direttamente.
47E lasciû parpellando ûn pittinin
Preçipitan c’ûn volo accelerôu,
E se van a posâ in sce l’erböetin
Che ö l’aveiva, fra i âtri, ûn rammo indôu;
Ed eccote che in mezo a-o verde pin,
E fra e ömbre dö bosco e dö fossôu
L’ôu da rametta ö manda mille raggi
Che a-o riflesso dö sô, fan bisce e baggi.
48Comme quando d’inverno, in te campagne
Qualchedûn va in ti boschi a passeggiâ,
E ö vedde a lelöa arriguelâ a-e castagne
Za brûxæ dâ gaverna e da o meistrâ...
Coscì pâ che a rametta a l’accompagne
Ö tronco d’erxo dove a l’ëa attaccâ,
E coscì scrosce e fa trapello e fêuggie
A l’æxia de mattin, che a te l’inghêuggie.
49Comme Enea ö l’ha scoverta, ö te l’agguanta,
Cö cû streito e serrôu dall’emozion
E benché a fösse colligâ co-a pianta,
Ö s’appunta cö-i pë, ö ghe dà un streppon
Che a se cieiga pe forza, e se desccianta,
E a ghe resta in te man comme ûn baston,
E tûtto allegro fando scialla scialla,
Dâ sonnambola Libia ö se-a camalla.
50Nö s’ëa smisso frattanto a celebrâ
Dö miserimo Fænna ö funerale,
Trenta torcie pe ö corpo e pe l’artâ
Ûn catafalco che nö gh’ëa l’eguale,
E de sorva ûn gran pægûa a celebrâ
A precipua so forza elettorale,
Mentre ö corpo ö se lava e ö s’arrûxenta
Perché ö l’ëa pin de rûzze e de rûmenta.
51A salma accomodâ lunga, sûpinn-a,
In ta cascia che a l’ha doppio spessö
Vestîa tûtta de neigro, e cö-a marscinn-a
E a croxe a-o collo, de Commendatö,
Gh’é chi a piggia in scë spalle e s’incamminn-a
A fâghe tributâ l’estremo onö;
Segûe i âtri cö-e torcie e a croxe avanti
Tûtti intonando e litanîe di santi.
52Arrivæ dä catasta e lì posâ,
Tegnindo a faccia rivoltâ inderê,
C’ûn fascetto de paggia attortiggiâ,
Se dà fêugo a stö muggio de papê,
E cacciandoghe addosso a consûmâ
Tûtti i færi e l’insegne dö mestê,
Ö cilindro, cö-a toga, e lasegnette,
Proclami de Mazzin, santi, cönette.
53Quando tûtto l’é stæto consûmôu,
Ö Gardella ö l’é andæto a ravattâ
Tûtto ö poco de bon che gh’ëa restôu,
E che ö n’aveiva ancon posciûo brûxâ.
Doppo aveìlo acchêuggeito e arrûxentôu,
Ö mette dentro a ûn’arbanella indoâ
E lavandose e man, quando ö finisce
Ö ne spröinn-a i compagni e ö-i benedisce.
54Ed oltre a questo, Enea, pe documento
De virtû dell’estinto, o l’ha ordinôu
Che fosse collocâ in sce-ö casamento
Dove tanti e tanti anni ö l’ha abitôu,
Ûnn-a lapide in bronzo a insegnamento
Che l’aveiva l’ambiente immortalôu.
Da quell’epoca, in poi, nö ve diô comme,
Ma quella ciassa a l’ha cangioû de nomme.
55Terminôu tûtto questo, ö cöre a fâ
Quanto a vergine Libia a gh’a prescrîto;
Gh’ëa ûnn-a grotta co-a bocca spalancâ
Tûtta grezza de blocchi de granito,
Ûnn-a pozza con l’ægûa impätanâ
E ûnn-a foresta a circundava ö scîto;
Che ö mandava ûn fëtô lontan ûn miggio,
De rûmenta, de gnisca, e de coniggio.
56Primma, a-e vacche che Enea ô g’ha regalôu
(No se fa ninte senza dâ in ta gôa)
A Scibilla in sce a testa a g’ha versôu
Ûn mëzo bottigion de vin de tôa,
Poi ö ciûffo in sce a testa a g’ha taggiôu,
Tiandoghe sciû bastantemente a côa
Pe pueì mettighe sotto ûn spigo d’aggio.
E levâghe da-o cû l’ödô de staggio.
57Tûtto questo con gesti e invocazioin
A-i spiriti d’averno, o chi se fosse
E pe dâ da pûa in ti œûggi ai bellinöin
Che se beivan ancon da queste mösse
Atri ö svenn-a frattanto in ti concöin
Atri ö sangue ö recchœûggie e ô spolpa e osse
Pe puei fâ di berodi e ö stufadin,
Chœûtto a-o punto, co-a sioûla e ö rosmanin.
58A nœûtte, moæ d’ogni cattiva aziön
Lë ö sacrifica in voto ûn neigro agnello,
D’unn-a vacca derûâ, senz’ûn polmön
De quelle sborse che no fan vitello!
O Proserpina, a ti, ö fâ l’oblazion,
Servindose da spâ, comme cotello;
Poi ö mette ö fighæto e ö rognonetto
A confëse con l’êuio e ûn pô d’agetto.
59Te ö lì, che all’apparî dell’indovinn-a
Scrosce i boschi e se sente e fûrie urlâ...
Ma lê, niente paura, s’incaminn-a,
«E, brûtti siöti, a se ghe mette a criâ.
«Nö vegnî chi a sciûgâme a pantalinn-a,
«N’ho bezêugno de cuggie, andæ a cagâ,
«E tì Enea, tîa fœûa a sciabbra e andemo avanti,
«Che nö l’é tempo de trattâ co-i guanti».
60Ti sovrano de anime dannæ
O Demonio, Scarpetta, o Belzebû
O Lucifero, o Diao, comme se sæ
Ö nomme vëo, che te se dâ lazzû.
Voî, scîti misteriosi e destinæ
A acchœûggie i birbi e a no mollâli ciû,
Scûsæ tanto se mì, chì ve descrêuvo
E se ve tescio quattro balle apprêuvo.
61Lö andavan a taston, co-e man avanti
Pe no dä schincamuri e puntapë
E veddendo fantasmi in tûtti i canti,
C’ûnn-a gran vœûggia de tornâ inderë;
Comme chi ha puia di morti o di briganti
E se trêuva de notte in t’un sentë
Ad ogni ombra che ö vedde, ö l’allibisce,
Ö n’esagera e forme e ö l’ingrandisce.
62Missi in riga in tö portego e accocciæ
Comme i orbi e i manchetti in ta campagna,
Stan da-e porte de gexe a fâ pietæ,
Con mostrâ, mugugnando, a so magagna.
Gh’ëa e sciugate de cuggie e l’Anscietæ,
Ö Travaggio e ö Giammin che ö l’accompagna,
A Disgrazia, a Boletta, a Malattia,
A Vecciaia carogna e inscemelïa.
63Tûtti muri de mussa e da galea
Da dâghe tûtto senza manco ansciâ,
A Discordia cætosa e pettelea,
I Creditöi che se vœûan fâ pagâ
Pavian co-a Borsa che se favan cëa
Con l’Agente de Tasce e con l’Uspiâ,
Avalli in scê cambiali in sofferenza
E Comitati de beneficenza.
64In to mëzo, gh’ëa un ormo avvegiornîo,
Tûtto neigro de caize e de carbon,
Dove dixan, che i sêunni han fato ö nîo
E che e fêuggie aggian tûtte a so vixion.
Ed inoltre, disposti all’erbö in gîo
Gh’ëa de çerte figûe, da dâ raxon
A-i cädi da dottrinn-a darviniana,
Che a fâ nasce da-e bestie a specie umana.
65Gh’ëa ö Cecco, cö sciö Zerbi e ö Butteghin.
Ö Finelli cö storto da Nunziâ,
Ö Drïa cö Bodisson e ö Gaitanin
De scciûpette; e gh’ëa Costa ô relêuiâ,
Reta cö Cricca e ö Rœûa, Præ Lumasin
Ö Bôa, ö Toson Batæ, ö Masca brûxiâ,
Ed âtri, che l’é mëgio che no nomine
Pe nö dî sempre: Libera nos domine.
66In tö veddili, Enea benché ö l’avesse
Visto mûri de zûbbo in abbondanza,
Ö dà man a-o squadron, comme se ö vûesse,
Senza moæ, senza sêu, daghio in ta pansa,
Ma a sonnambola a-o ten, perché ö no desse
De botte a de ombre che nö han sostansa,
E con vueì fâ de scene inutilmente
Ö nö se fesse cuggionâ dâ gente...
67Lì piggian ö cammin, pe puei passâ
Quello che ciamman d’Acheronte ö sciûmme,
Che in sostanza, a l’é gnisca deslengûâ
Che a fâ maoxi de pâtan e sudiciûmme,
Che a fâ ampolle de marsa e ö va a straqûâ
Questo impasto de stronsci e de marsûmme
In tö lago Cocito. A barcaiêu
Gh’é ö Mostasci, che ö fava ö decretœu.
68Ö Mostasci, alias dîto ö Marsenâ
Che ö l’aveiva da-o teatro ö so banchetto.
Cö-e parpelle fodræ de carne sâ,
Barba grixia che a pâ de fî ferretto,
Cavellêa co-i fretûeli, impighœûggiâ
E che a sbugge de sotto a-o so caschetto,
Braghe pinn-e de fiarsoe e c’ûn giamacco
Profûmôu de bestin, grappa e tabacco.
69C’ûn bacco de spassûia, che ö l’ha adattôu
Comme specie de remmo ä so barchetta,
C’ûn strassön comme veia inlardonôu
De rûmenta, de caize, e de caghetta,
Ö manezza ö so gosso affûmegôu
E a-o de lâ tûtti i mortî ö te traghetta
Siôto, brûtto, carogna, invegiornîo,
Ma però sempre imbriægo e regaggîo.
70D’intorno a questa spiaggia, gh’é ûn remoîn.
De cadaveri estinti in ogni etæ,
De tûtti i sessi, tûtte e condizioin,
De figgiœû morti primma ancon di poæ;
A Zena nö gh’é tanti bellinoin
E ô Stato ö nön ha tanti impieghæ
Quanti ëan questi cadaveri ambulanti
Convegnûi lì coscì da tûtti i canti.
71E co-e brasse desteise e supplicando,
Vueivan tûtti ö passaggio all’âtra riva,
Ma ö Mostasci, çernendo e rifiûtando
Chi ghe paiva in ta grande comitiva,
Ö piccava remæ de quando in quando,
Cäsci e pugni in ta folla ö distribuiva,
Pe fâse roso in questo særa særa,
Lasciandone di belli a torse in tæra.
72Visto tanto remescio, ö casto Enea
Ö domanda ä Scibilla mâveggiôu:
Donde a ven tanta gente a sta manea,
Forse l’é che l’Albergo ö l’e scciûppôu?
Perché a çerti sto vegio ö ghe fâ cëa
E a çerti âtri ö passaggio ö l’ha refûôu?
Mi nö riescio a capighe ûn aççidente...
E a Scibilla a ghe fâ: Dannime a mente.
73Enea figgio de Dea, che da-o momento
Che ti ë chì, ti no devi ëse ûn cuggion,
Quello lì ö l’é ö Cocito e ûn pô ciû in drento,
Gh’emmo ö Stige, pe ö quæ gh’é a proibizion
Scinn-a a-i santi dö çe de fâ zûamento
E nö fâlo seguî da esecûzion,
Quello brûtto batöso ö l’é ö mainâ
Dell’inferno, e ö se ciamma Marsenâ.
74Quelli poi che a-o de là piggian passaggio,
Son i morti a sô letto e sotterræ;
Ma quelli, invece, che nö pêuan fâ ö viaggio
E che restan lì a torse, alleitughæ,
Son i morti, pe i quæ nö gh’é suffraggio
E che son insepolti e illagrimæ;
Ö destin, ö tragitto ö ghe proibisce
Se nö trœuvan ûn can che ö i seppellisce.
75Stan çent’anni in giandon, co-e man scrollando
Camminando in sciû e zû senza respìo,
E vegnindo in sce ö riâ de quando in quando
In scin che pe lö ascì nö vegne ö gîo;
E mentre che a parlava, Enea pensando
In sce quanto ö l’ha visto e ö l’ha sentîo,
Ö se ferma, toccôu dä compascion
Deplorandone ö caxo e a condizion.
76E mentre che ö l’ëa lì, ghe ven davanti
Sciaffin de Recco e Capitan Dödë,
Tûtti döi zeneixiolli e naviganti,
Ûn cö-i vapori e l’âtro carbonê,
Che s’ëan persci cö barco e tûtti quanti
Ch’ëan in viaggio pe gûsto e pë mestë,
Poi ö vedde Gazzêu, che ö l’ëa da flotta,
Benché guerso e ciarlon, primmo pilotta.
77Scì, Capitan Gazzêu, che meschinetto,
Proprio in te l’ægûa ö se lasciôu scûggiâ,
erché avendo piggiôu qualche cicchetto
Ö s’ëa misso co-e stelle a raxonâ;
Che anche morto, ö l’aveiva ö sô difetto
De parlâ da camallo e giastemmâ.
Appenn-a che ö l’ha visto ö se fà chœu
E ö fà: Com’æla, Capitan Gazzêu?
78Cose vêu dî che vöî ne gh’ei lasciôu
E lì proprio in sce canie e a guæra fæta?
Contæne ûn pô comme ve sei negôu,
Cose diascôa ei fottûo, comme a l’é andæta?
E pure, Apollo, che vöî sæsci intrôu
In Italia vöî ascì, ö l’aveiva dæta
Pe ûnn-a cosa segûa! Dunque sti Dei
Contan cuggie lö ascì comme Taddei?
79E Gazzêu ö ghe risponde: in mæ zûamênto
Che né Apollo de balle ö v’ha contôu,
Né gh’é stæto né Dei, né sacramento
Ö quæ, ö n’agge in te l’ægua imbellinôu!
Ghe sön cheito da mi; ma pe ö spavento
Che mancandoghe mi, fosci negôu,
Mi, cazzendo, ho agguantôu sempre ö timön,
Pe nö fâ ûnn-a figûa da bellinön.
80Ma un bagascio de vento a-o gorfo Lion,
In tö fottime a-o largo in ta corrente,
Ö m’ha misso trei giorni in perdizion
Senza pueime salvâ pe ûn’aççidente,
Solo a-o quarto, cangiando a direzion,
Avvistavo zâ a tæra e gh’ëa d’arente,
Stanco, morto, bexinscio, alleitûgôu,
Mi l’aveivo acciappâ e me sæ salvôu;
81Ma ûn mûggio di minolli e mandillæ
Pendin da forca, avanzi de galea,
Creddendose che avesse di dinæ
E coscì, abbellinou, stanco com’ëa,
Me se sön cacciæ adosso inveninæ
E m’han dæto ö bon giorno â so manea!
Aöa sôn lì pe ö ma, nö gh’êu de mösse
E Gazzêu nô se sa ciû chi ö se fösse!
82Pe caitæ, capitanio, aôa pe amô
De quelle cose che ve stan ciû a-o chœû,
Pe rispetto di Santi e dö Segnô,
Pe ö baccan che ö l’é morto e pe ö figgiêu,
Çerchæ ö mæ corpo, che ö marsisce a-o sô.
E fûtteîlo in t’ûn sacco, in t’ûn lenzêu,
Fæ ûn fosso in tæra, imbellinêlo zû
Basta che quiete e nö m’angoscê ciû!
83Ma zà che chì, vöî sei posciûo stracuâ
E che vêu dî che nö contæ de mösse.
Ma ei ö scciêuppo posôu presso ö capôâ,
Senza dave pensceo de ste quattr’osse,
Agguaentæme a brassetto, e fæme intrâ
De contrabbando, comme ninte fosse,
E l’é tûtto arrangiôu; quando a Scibilla
A se mette a sbraggiâ: Sto chi ö bacilla!
84Te vira e cugge, capitan Gazzêu,
De fâ ûn sfroxio ä dogann-a e a sanitæ?
E oxellon, ti nö sæ che nö se pœû
Senza ûn permesso dell’autoritæ?
Chi mösse figgiö ca-o, nö ghe ne vœû,
Gh’é tanto de lezze... e serve assæ
Fâ de scene e sbraggiâ... tanto l’é ö stesso,
Nö te puemmo agiûttâ, nö l’é permesso.
85Ma però n’aggi pûia, che gh’é pensôu
E pe tûtti e pe tì, dâ provvidenza;
Perché quelli brûtûi che t’han lasciôu,
Senza dâte ûnn-a tomba, all’inclemenza
E dell’ægûa e dö sô, dö so peccôu
Sän costreiti a dovei fâ penitenza,
Spaventæ da-ö cholera e da-i portenti
Da fâli rennegâ, comme aççidenti.
86E mangiando, coscì, de repentîo
Ö to corpo çerchian, vagante in mâ
Ghe fân dî di tonnei de ben de Dio,
E te ö fan, se nö basta imbalsamâ,
E ö villâggio in tö quæ ö sâ seppellîo
Boccadâze in to onore ö se ciammiâ!
Ti ë contento? E Gazzêu, comme se ö fösse,
Ö mûgugna da lë: son tûtte mösse
87E lasciandolo lì co-e braghe in man
Piggian ö gîo pe avvixinase a-o riâ,
Ma ö Mostasci, che ö i vedde da lontan,
Che traversan ö bosco e vêuan passâ...
E chi son sti fulani e dove van,
Appenn-a ö i vedde ö se ghe mette a criâ:
Fermi lì, sacranon, fermi in sce l’atto
Che de chì, nö passæ pe nisciûn patto.
88E ti chi t’ë, ti oxellon, che tûtto armôu
Farsîo de mussa comme ûn offiziale,
Ti ti ë fondo a sta pozza arriguelôu
Comme a cosa ciû liscia e naturale?
Ti ghe vegni da ti o te g’han mandôu?
Ma ti ö sæ che ti ë ûn bello originale!
Chi nö gh’intra che i morti, anima viva
A nö passa pe ûn casso all’âtra riva
89Zâ ün’âtra votta g’ho portöu Teseo,
Ercole e Piritoo, treì mandilæ
Di ciû veaxi e granî, ma cugge peo!|
Mi nö fasso mai ciû, che n’ho avûo âssæ,
Perché mentre che l’ûn, che ö l’ëa ö ciû fëo
Ö liga ö can, perché ö nö tie dentæ,
I âtri, raffo ädreitûa fan da reginn-a
Comme â fosse ûn strasson de besagninn-a.
90Ninte de tûtto questo, a profetessa
A ghe risponde: che ti n’æ da pûia,
E armi ö e porta pe propria sicurezza
Cö permesso bollôu dä poliscia.
Ma che Cerbero ö sfêughe a so fierezza,
Che ö baie, ö l’ûrle ö nö ne fâ o ö ne fia,
Che Proserpina a stagghe eternamente
Con so maio, pe noi, l’é indifferente.
91Stô scignor ö l’é Enea, se ti nö sæ,
Ûn Troian conosciûo da tûtto ö mondo
Che pe ö piaxeî de riabbrassâ so poæ,
Ö s’é fæto chinâ scinn-a chi in fondo,
Se nö te basta questa sô pietæ,
Con quest’âtra raxon, mi te rispondo,
E senz’atro, a tîa sciû, sotto ö scösâ
E a ghe fa vedde a ramettinn-a indöâ.
92Mal’apenn-a che le ö vedde a rametta
Che l’ëa dö bello che ö n’aveiva amiôu,
Ö n’ha dito ciû ninte e co-a barchetta
A livello da spiaggia ö s’é accostôu;
Poi a forza de casci ö te a fâ netta
De tûtti i morti che ô ghe aveiva infiôu,
E ö te i fâ sciortî fêua dosso e bordosso
Piggiando Enea che ö se ghe assetta adosso.
93Aloa scì che l’é apparsa a differenza
Dall’ëse solo che de morti impîa!
A barchetta che a n’ha de conscistenza
Co-i cömenti mollæ, vegia, sciardîa,
Ven che a scroscie, che a s’arve, l’incomensa
A fâ ægûa zû a rëo, mentre che a scîa;
Pure, ranga ranghetta, all’âtra riva
Din te canne, in ta bratta a te i asbriva.
94Chinæ in tæra che son, sentan baiâ
Cerbero con træ bocche e scinn-a in fondo
Tûtto quanto l’inferno rimbombâ.
Poi, in mëzo d’ûn bœûggio, âto, profondo,
Ö veddan lì accuegôu che ö i stava a ammiâ,
Poi stâ sciû, mostrâ i denti furiböndo
Co-e træ teste ingœuggeite in ti serpenti
Che scigoavan lö ascì comme aççidenti.
95Ma a Scibilla che a sâ, da sti pericoli
Sciortîne sempre co-a patente netta,
A tìa a mëzo ûn paston fætto de articoli
Dö Corrë Mercantile e da Gazzetta,
E a ghe caccia in ta gôa questi ammenicoli,
Lë ö i abbranca, ö l’ingoscia a fûgassetta,
Poi ö særa i sei œûggi e ö resta preiso,
Accûegandose zu lûngo e desteiso.
96Enea, visto che ö dorme, ö se a schifisce
Lasciandose inderrë questo torrente
Che nö gh’é barba d’ommo chi ghe pisce
O che ö passe due votte impûnemente.
E lì intrando, chi cianze, chi rûgnisce,
Chi domanda ö tettin, chi criâ se sente
Da ûn mûggio de figgiœû morti in te chinn-e
Senza avei tempo a diventâ bellinn-e.
97Passan poi, döve sön i disgraziæ
Piggiæ pe sbaglio comme delinquenti,
Missi sotto giûdizio e condannæ
Da giurati capaçi e intelligenti,
Sön çernui, missi a parte e collochæ
Ciaschedûn in ti sô compartimenti,
Da-o Tascæa, c’ûn barbon da paddre eterno,
Missö lì apposta a sorveggiâ ö governo.
98Ven poi quelli che avendo a mussa pinn-a
D’avei sempre davanti ûn creditô,
Han çercôu de sciortî d’in ta câsinn-a
E se l’han misso in to stoppin da lö;
Ghe sæ caö de patî torna a bazinn-a,
Vive d’angoscia, ma rivedde ö sö,
Ma, ghe dixe ö Destin che ö nö rinvegne
"Chi gh’é l’ha, figgi cai, che se ghe ö tegne"
99Fêua de man e de lì, poco distante,
Gh’é ûnn-a ciann-a, dö cianze nominâ,
Circondâ da colinn-e e da de piante
De mortin e de lelôa intersecâ.
Lì gh’ëa ûn mûggio de donne esorbitante
Che vivendo, se son fæte baxiâ,
E quantunque zà morte, han sempre coæ
De dâ a tûtti da mussa a tonnellæ.
100Gh’é a celebre Ciavænn-a, a Santaninn-a
E a non meno famosa Cicognin,
Gh’ëa l’Elvira, a Toscana, a Celestinn-a
Circondâ da-e scignöe dö sô casin,
E gh’ëa quella battösa de Maxinn-a
Rinomâ pe-i sö fianchi e i sö tettin,
E a Tacchetti, che andando all’alta schêua
A l’ha fæto descazze a parpaggiêua.
101A Minica co-a Neno e l’Angiolinn-a
Emerite ruffiann-e e tûtte træ,
A sciä Tasso, a Mustasci, a Savoninn-a
Che a l’ha guâgnô de mutte a cappellæ,
A Vergine Camilla e a Semolinn-a,
A Bei Colpi, a Træ peie, accompagnæ
Da ûn mûggio de scignoe pëzo che queste
Ma ne-o gran mondo rispettæ pe oneste.
102Tra queste disgraziæ gh’é ascì Didon
Che a l’aveiva in to pëto ûnn-a ferîa,
Fæta de fresco e che a stissava ancon
E che a giâva pe ö bosco allûveghîa.
Vista lì in t’ûnn-a mëza confuxion
Mentre a sciorte all’averto e a se retîa,
Enea ö sente ûn remescio, ûn battichêu,
E ghe ven ö sappin, comme a-i figgiéu.
103Dunque, povia Didon, l’é proprio vea
A notiza, annunziâ da-o Supplemento,
Öghe fâ, che ti æ avûo a feliçe idea
De dâ man a-o cotello e dâghe drento?
E che son stæto mi, mi proprio Enea,
A caxon de stö to proponimento?
Ma te zûo, che me vegne ûn aççidente,
Che ho dovûo fûtte ö can forzatamente.
104Ö l’é stæto ö destin che ö l’ha ordinôu,
Vuentæ de Giove, che nö gh’ëa da dî,
A forza stessa che a m’ha strascinôu
Pe ö quæ, all’inferno son posciûo vegnî;
Che pe dö resto n’aviæ mai pensôu
Che a mæ partenza a te faxesse mûi!
Ma percose ti scappi? aspëta ûn pô,
Chi sa quando, e se mai, mi te veddiô!
105E co-e lagrime a-i œûggi ö bazanâ
Ö vûeiva fâse perdonâ i so torti,
Ma Didon, a ghe dâ ûnn-a mëza œûggiâ
Coscì de sbiascio c’ûn pâ d’œûggi storti
E a te ö lascia lì a cianze e a supplicâ,
Cö stesso effetto che toccâlo a-i morti,
Poi a piggia ö portante e a va d’asbrîo
A fâse cogiönnâ da so marîo.
106Enea ö resta lì sciollo e allimonôu
C’ûnn-a bella magnâ de mosche in man
Ammiandola de lungo, mâveggiôu
D’avei fæto a figûa dö scemelan,
E poi, quando ö l’ha visto e ö s’é assegûôu
Che a só förma a s’ëa persa in tö lontan
Ch’ëan messe dîte e ö se ne pueiva andâ,
Co i sospii ö l’ha ancon accompagnâ!
107Continuando a sô stradda, ecco in ti pë
Tutt’assemme ghe capita ûn drapello
Che ö l’ëa tûtto formôu de guerrezzë
Di ciû belli e çernui. - Gh’ë ö Colonello
Santiâ dö 16 cö maggiô Fraschë,
Usualmente ciammôu pe pacciarello,
Gh’ëa Gian Carlo Genti, Scigoi, ö Sccianchin
Con Oliva ö maggiô, Fasce e Bottin.
108Lë ö cianze a vedde questi eroi gloriösi
Ch’ëan oggetto de pianti universali,
Comme Vigo, che ö l’ëa fra i ciû famosi,
Anzi ö modello di territoriali,
E ö celebre Masson, che i so riposi
Ö dava â protezion pe i animali
E Sbertoli l’abate e imitatö
Dö beatiscimo Labre in tö brûtö
109E Merello, che ö l’ëa lustro ed onö
Dell’Uffizio d’Igiene Comunale
E Caviggia ö procuôu zâ relatö
Di Conseggi da Guardia Nazionale
E Cevasco ö Marmâ e commendatö,
Ö sciö Oberti e Bruzzon, lë ascì uffiziale
Di ciû fei da milizia çittadinn-a,
Grendi, Curotti e ö professö Forsinn-a.
110Questi chi, visto Enea, g’han fæto in gîo
E da drita e scinistra, ûnn-a coronn-a,
E chi ö vœû vedde, chi toccâ cö dîo
Pe assegûase s’ö parla e se ö raxonn-a,
Domandandoghe da dove ö le partîo,
E se ö l’é vegnûo lì, proprio in personn-a,
Cose ö l’ha visto, cose ö ven a fâ,
Se ö se ferma all’inferno o ö se n’andiâ!
111Quando i greci l’han visto comparî
(Ghe n’ëa ûn mûggio tra militi e gradûæ)
E e so armi in te l’ombra stralûxî,
Gh’é vegnûo a scagabûggia e son scentæ,
Parte andando de corsa a ciû nö di,
Comme a-e navi, ûnn-a votta ëan zâ scappæ,
Parte, criando côa voxe indebolîa,
Strangoâ in tö goscio e soffocâ dâ pûia.
112E chi Lazzao Rebisso, illustre e grande
Atro avanzo de Troia, ö l’ha incontrôu,
Che ö pendeiva ädreitûa da tûtte e bande
Benché o fösse da Bianca accompagnôu,
E co-e öegie, cö naso e scinn-a e giande,
Tûtto mocco ädreitûa tûtto taggiôu,
Ma che ö se vûeiva riparâ co-e brasse
Perché visto coscì, ö nö se burlasse.
113Finalmente ö conosce e ö s’avvixinn-a
E ö ghe parla ädreitûa con confidenza:
Nö me sbaglio? sciâ ö l’é? perdingolinn-a,
E chi l’é, che ö l’ha avûo tanta insolenza
De vûei fâ de vosciâ tanta tonninn-a
Ö guerriero de Teucro e so semenza?
Chi ö l’é quello brutö, continua Enea,
Che ö l’ha fæto in menissi a sta manea?
114In quella nêutte che a n’ha rovinôu,
Da quello almeno che ho posciûo sentî,
Sciâ s’é in mezo a-i nemixi imbellinou
E faxendö prodigi a ciû nö dî,
Äddreitûa de miggiæ sciâ n’ha ammazzôu
Con tanta gloria da nö puei ciû muî!
Terminando con cazzighe de sotta
Stanco scì, ma nö vinto pe ûnn-a potta!
115Mi perché sciâ n’andasse a l’ätro mondo
E senz’œiûo ne sâ, coscì de sbiascio,
Ho ordinôu de fâ ûn fosso âto, profondo,
E pe a so salma, figurando ûn sascio,
Mi ghe l’ho fæta ariguelâ zû in fondo,
C’ûn’orazion che a l’ëa pe ö meno ûn pascio,
Ca-ö sciö Lazzæn, cose ghe pueivo fâ,
Se mi ö so corpo n’ho posciûo trovâ?
116E Rebisso ö ghe fâ: diletto Enea
Ti æ fæto ciû che ti nö pueivi fâ,
Chi n’ha dæto a sciaccadda a sta manea,
Chi m’ha fæto all’inferno ariguelâ,
A lé quella rufiann-a, o cose a l’êa,
De scismatica greca, accannaggiâ,
Che de lë a t’ha lasciôu coscì bon nomme,
Che tûtto ö mondo aôa ö a conosce e comme.
117Se ti te ne sovvegni, e perdiesann-a
Ti te devi, pe forza, sovvegnî,
A-o pa-o de tûtti noî, quella nottûann-a
Primma allëgra e poi trista a ciû nö di,
Ch’emmo averto a-o cavallo e dä so tann-a
Ö n’ha vûoû zû in Çittæ, tanti brûtûi
Ûnn-a marmaggia che a l’ëa tanto spessa
Che n’é intrôu scinn-a drento in ta fortessa.
118Lë finzendo de fâ ûnn-a procescion
Da-e beghinn-e de Troia accompagnâ
Dell’incendio e da nostra distrûzion
C’ûnn-a torcia in te man a da ö segnâ,
Mi ch’eo stanco da-e veggie e dä pascion
Me n’ëa andæto in sciô letto ûn pö a quetâ,
E dormivo coscì, che a dì a veitæ
N’aviæ manco sentîo de canonnæ.
119Aloa a bonn-a moggê, ciancianinetto,
E arme tûtte de casa a fâ scentâ,
Scinn-a a sciabbra che aveivo appeisa a ö letto,
E a fâ intrâ Menelao co a so masnâ,
Co-a speranza de fâghe ûn regaletto
Che ö bastasse e so colpe a perdonâ
Nö diô comme a l’é andæta e cose a fisse
Basta savêi, che i conseggiava Ulisse.
120Aoa, voî Segnö ca-o che stæ a sentî
Dîme pûre se ho torto ö se ho raxon,
Ma dæ ö riso co-a natta a sti brûtûi
Se giûdichæ che a l’é ûnn-a malazion,
E ti, che vivo ti æ posciûo vegnî
Dove ö sö ö nö fa mai d’apparizion,
L’é pe caxo, fortunn-a o pe precetto
Che pe questo cammin ti t’ë diretto?
121E dandose fra lö botta e risposta
Zà da ûn po’ mëzo giorno ö l’ëa passôu,
Ma a Scibilla, seccâ de questa sosta
Che ö l’ëa tempo, pe lê, mal’impiegôu,
Pe troncâ sti discorsci a se g’accosta
E a ghe dixe: perdie, se n’êi dö sciôu!
Animo via, nö te grattâ e zenuggie
L’é quæxi nêutte e se perdemmo in cuggie.
122Semmo a-o punto arrivæ dove ö straddon
Fra due stradde diverse ö l’é diviso,
Quella ä drîta passando da Pluton
A ne porta diretti, a-o Campo Eliso,
Ma a sinistra se cangia direzion
Ed invece de mette in Pâradiso
Con sta stradda, se và, drîti all’inferno
Dove gh’é i birbi, condannæ in eterno!
123Lazzao Rebisso ö ghe risponde alöa
Nö gh’é besœûgno de sciatâse tanto...
Sciâ nö piggie ö brûxôu, bella scignöa,
Che mi torno de trinca in tô me canto,
E finiscio coscì tûtta a demöa;
E tì, nostra speranza e nostro vanto
Continuilo a piggiâ sempre de poppa
Perché a diccia e a fortunn-a a n’e mai troppa!
124E ö scomparisce senz’arvî ciû böcca,
Mentre Enea, che a sinistra ö piggia ö giö,
Ö vedde unn-a çittæ sotto ûnn-a rocca
Ampia, spaziosa, con tre mûage in gîo
E ûn sciûmme neigro che ö-a lambisce e ö-a tocca
Ö Flegetonte che ö va zù d’asbrîo
Trasportando all’inferno e sasci e sciamme
E tûtte e mal’azioin de pelle gramme.
125In sce primme ö distingue ûn gran porton
Co-i pilastri e colonne e co-i battenti
D’ûn diamante ciû dûo che ö sciô Arminjon
Quande ö s’incûggia qualche balla in mente,
Tûtto in færo de lì sciorte ûn torrion
Che ö s’eleva a un’altezza sorprendente
E ghe stâ nêutte e dì, comme guardiann-a
Provocante, angosciosa a sciâ Pasciann-a.
126E chi ö sente ûn alôu de sbraggi e cênti,
Ûn fracasso de færi e de cadenn-e,
Ûn mescûggio de voxi e de lamenti,
De giastemme, de löi de tutte e menn-e,
Scì, che Enea spaventôu: che delinquenti
Son sti chì, sottomissi a queste penn-e?
Côse sön queste vöxi e stö fracasso?
Ö ghe domanda, rattagnindo ö passo.
127Cäo scignor, a Scibilla a ghe risponde,
N’é permisso a nisciûn, segge grammö o bön
De poei vedde o savei cose s’asconde,
Cöse boggie a-o de là de stö portön
Ma però mi conoscio e comme e donde
Ven stö po’ de remescio e confûxion...
Perché Ecate a m’ha dîto cose gh’ëa
Mettendome in tö bosco a fâ a portëa.
128Chi ghe stâ Radamanto in tribunale
Che ö l’esamina, ö peisa, ö çerne e prûxe,
E mettendo a pröa adosso a ogni mortale
Ö ghe regola ö conto, ö taggia, ö cûxe;
Né gh’é cuggia, demoa, peccôu veniale,
Che ö nö descrôuve, che ö nö mette in lûxe,
Letta a sentenza e pronûnziâ a condann-a
Gh’é lì pronta a eseguîla a sciâ Pasciann-a.
129Che tegnindo in ta man prönta a scörriâ,
In te l’âtra de bisce ûn rûmescello,
A l’incroxia, a l’intressa, a ö fâ regiâ
Fando a tûtte doe brasse ö molinello,
E sbraggiando e piccando a tûtt’andâ
A l’invita, a l’asciamma, a fâ ö bordello
E a dâghe man, pe amministrâ i tormenti,
Diai, malanni, contaggi e sacramenti.
130S’arve intanto ö porton che ö scroscie, ö crïa,
Ti che ti veddi, cose l’e zà quella
Brûtta faccia de zobbo allûveghïa
Che a gh’é missa de fêûa pe sentinella,
Rifletti dunque, cose sâ a partïa
Se a l’ha ûnn-a mostra che a l’é tanto bella.
Mostri, bazare, co-e dentee ciû affiæ
Di procûêui, di avvocati e di impieghæ.
131Poi gh’é ö Tartaro... ûn bêuggio, ûnn-a voragine
Äta döe votte comme da-a tæra a-o çe,
E lì in fondo accoeghæ comme propagine
Missi a-o spiedo a rostî comme garbë,
Gh’é i Titani, che han spinto a balordaggine
Da voei mettilo a Giove in tö pevê,
I döi figgi d’Alöo, döi bullicögge
Che voeivan mette tûtto ö çe in fregögge.
132E gh’é ascì ö rinomou conte Catena
Che da Giove tonante ö voeiva fâ
E in sce i landô, comme ûn eroe da scena,
Copiando e sæte con ciöccâ a scörriâ,
Ö corrîva pe Banchi e tûtto Zena
Fando pöffi zù a rëo, pe nö i pagâ,
E con donne, cavalli e appartamenti
Ö se paiva ûn scignor di ciû potenti.
133E ö nö pensava questo poveo sciollo
Che avei ciû balle che non ha ö sciö Gæa,
Ö nö serve, ö no va, quande ö s’ha mollo
In materia de conti e de monæa;
Che arriva ö giorno che se rompe ö collo
E se ven da tiâ sciû co-a cassaræa
E se va, pe ûnn-a cûra climaterica
A fötte i creditöi, scinn-a in America.
134Gh’é ninte meno che ö maggiö Zunin
L’ommo ciû lungo che se trêuve anchêu,
Che desteiso, ö mezûa tanto cammin
Che nö cava in t’ûn meise ûn pâ de bêu.
Questo, ö l’ha poveo diao pe so destin
Ûn avvoltoio che ö ghe rode ö chêu,
Che ciû ö pitta ciû ö cresce e senza muî.
Ö l’é in eterno, condannôu a languî.
135Tralascio d’indicâ, pe brevitæ
Piritoo, co-i Lapiti ed Issiön
E ûn mûggio de tanti âtri, condannæ
A dovei stâ in continua tremaxion,
Perché sön da ûn gran sascio minacciæ
Che pâ che ö cazze ma ö nö cazze ancon
Che ö ghe pende in sciâ testa e se ö se stacca
Ö finisce pe fâne ûn sciacca sciacca.
136Poi gh’é ûnn-a tôa cön ogni ben de Dio
Comme a fösse pe ûn Re, zà preparâ,
Ma gh’é lì a Famme che a ghe ronza in gîo
E che a sta attenta a chi ne vêu mangiâ,
Pe spunciâlo inderrê, pe daghe ö crîo,
Pe obbligâlo a stâ lì, solo che a ammiâ,
Eccitandoghe a famme e nö ghe dando
Mezo, de poeila soddisfâ mangiando.
137Quelli brûtöi che han mätrattôu i sô fræ,
Chi l’ha misso in tö streppo a-i sô clienti,
E pellegramme che han battûo só poæ,
E vittime pe lö e pe-i sô parenti,
(E de questi ghe n’é ûnn-a quantîtæ),
I morti in adulterio, i violenti,
E faccie fäse, i rei de tradimento
Han chì e sô penn-e e ö sô compartimento.
138L’é inûtile che digghe e che descrîve
Cön che penn-a ö castigo ognûn se dêue,
Chi arrûbatta di sasci in sciû pe-e rive,
Chi s’arrigoëla conficcôu in te rêue,
Chi in âtri moddi l’é costreito a vive
Con tormenti da moî senza che ö mêue,
Comme o poveo Teseo, che o l’é obbligôu
In eterno in sce ûn schêuggio a stâ inciôdôu.
139E gh’é Flegia meschin, che ö va d’asbrîo
In te ombre, sbraggiando: ammiæme mi...
Perché ho vissûo senza timö de Dio,
E ho violôu ö giûsto, mi me trêuvo chì,
E chi ha fæto di stupri e chi ha tradîo
A so patria, tra questi ö ghe lë ascì,
Chi ha commisso di incesti in ta famiggia,
Con so sœû, per exempio, e con so figgia.
140Chi abûsando da propria poxision
Co-a giûstizia, co-e lezzi ha negoziôu,
Chi ha fæto ö laddro senza andâ in prexon,
Chi in to zêugo, in ti conti ha marmellôu,
Chi ë scappôu senza fâ a liquidazion,
Tegnindose i dinæ che ö l’ha guagnôu,
I brûtûi d’ogni risma e d’ogni menn-a;
Son tûtti chì, c’ûnn-a diversa penn-a.
141Çento bocche ciû larghe che ûn cannon
Dö condûto dell’ægûa Nicolay
E Rebuffo, ö Forsinn-a, ö Bottigion,
Che ciarlan sempre e nö s’afferman mai,
Sæ tûtto poco e nö bastieiva ancon
Pe esprime i castighi, i vizii, i guai
Pe dâ idea di malanni e di tormenti
Assegnæ pe ciascûn di delinquenti.
142Doppo avei terminôu de ciarbattâ,
A Scibilla a ghe fâ: basta coscì,
Le zà tempo a quest’öa de continuâ
A marcia avanti e nö fermäse chì.
Animo dunque continuemmo a andâ,
E mûagie di Ciclopi eccote lì;
Sotto quello porton se passa ö fallo,
Vanni dunque a attaccaghe ö tô regallo.
143E coscì, tûtti döi, con passo avviôu
Ö poco spazio che restava ancon
Pe ûn sentë tûtto ombroso han traversôu
E in t’ûn lampo se trœûvan da-o porton.
Enea ö l’occupa ö passo e arruxentôu
D’ægua fresca, coscì, per abblûzion,
A reginn-a d’inferno a ramma d’ôu
Ö consacra e ö ghe a lascia appeisa a ûn ciôu.
144Fæto questo, se trœûvan finalmente
In ti scîti feliçi e illuminæ
Da-o sorriso dö çê continuamente
Dove in mëzo da vëa feliçitæ
In continue delizie e dolcemente
Da i ciû pûri piaxei solletichæ,
I beati se grattan e zenuggie
Senza penscieri né rottûe de cöggie.
145Chi gh’é l’aia ciû limpida e ciû finn-a,
E ö l’é ûn scîto ridente e illuminôu
Da ûnn-a luxe costante e porporinn-a
Cö sô sö, co-a sô lûnn-a e ö çê stellou
I beati stan lì co-a pansa pinn-a,
Chi desteiso in sce l’erba e chi assettôu,
Chi discorrindo, chi fumando a pippa,
Chi zûgando a-o becchello, a mûra, a lippa.
146Gh’é chi balla e chi canta e gh’an con lö
Di sunnœûi de chitära e de violin,
E pe fâghe da guidda e direttö
Gh’an ö celebre meistro Corbellîn
Che c’unn-a giacca che a traluxe a-o sö
Ö spellinsiga e cörde all’amandoin
E ö ghe canta e canzoin ciû commoventi
Da povia vegia che a n’ha ciû de denti.
147Chì de Teucro ghe stâ a generazion
In bellezza famosa e vigôria,
Tûtti eroi ch’ëan vivendo: ö Bodisson,
Gaitanin de scciûppette, ö Cecco, ö Drîa,
Tûtta gente de pöso e condizion,
Conoscenze de Paxo e S. Andrîa,
Che regnando pe-a Chêulloa e pe Portoia
Han misso i primmi fondamenti a Troia
148Mentre lö stan lì in paxe a fâ croxette
Veddan e cöse ciû apprexiæ ne-a vitta,
Chi de strasse, dî færi, de scciûpette,
Chi de mëze de grappa e d’æguavitta,
Chi de risme de laudi e canzonette
A Madonna dö Carmo e a S. Zitta,
Perché i gusti che i vivi han coltivæ
Nö se i scordan mai ciû manco creppæ.
149Ghe n’é di âtri a man drîta e a man mancinn-a
In sce l’erba desteisi a celebrâ
Di tascelli de torta pasqualinn-a
Vêuando zû bottiggioin de vin nostrâ;
Stan a-o fresco, a redosso a ûnn-a colinn-a
Da di ofœûggi e mortin tûtta ombrezzâ,
Donde ha origine ö Po, che cö-i sô flûtti
Quando a ghe monta, ö rompe e cöggie a tûtti.
150Questi son quelli eroi che combattendo
Pe a patria ö sô sangue han prodigôu,
I ministri da Gexa, i quæ vivendo
Né in pensciero né in fæto han fornicôu
I poeti che a voxe o che scrivendo
Cose degne de fama han perpetrôu,
Chi ha scoverto dö nœûvo in fæto d’arte,
Chi fra i ommi ha avûo nomme e fæto carte.
151Tûtti in segno d’onore e distinzion,
Perché son ciû che i âtri in gerarchia,
Han in testa ûnn-a binda de coton,
Comme fossan mëghæ d’ûnn-a ferîa,
E a Scibilla pe avei l’indicazion,
Dove l’ëa ö paddre Anchise, a se ghe gïa
Marcando ö celebrôu poeta Stoppin,
Ch’oltre a ëse ciû lungo, ö gh’ëa vixin.
152E a ghe dixe: o personn-e fortûnæ,
E tì poeta latin da sacrestia,
Me vorriësci pe caxo fâ a caitæ
D’indicame in che stradda, in che corsîa,
O de casa o in penscion stâ chi sô poæ
Quello celebre Anchise, anima pia,
Ch’emmo, a çercâlo in queste soglie eterne,
Dell’Erebo passôu sciûmmi e caverne?
153Coscì ö poeta Stoppin, con brevitæ
Ö risponde: Scignöa, nö gh’é chi drento
Stradde e case da stâ, comme in çittæ,
Nö gh’é Stato Civile o Censimento
Segue ognûn ö sô gûsto, a sô voentæ,
Quando ö vêuggie cangiâ d’appartamento,
E ö cianta e tende in questi boschi ombrosi,
In te valli ridenti e i prati erbosi.
154Ma s’ei coæ de trovâlo, allôa vegnî
Che ve porto in sce quella collinetta,
In sciâ çimma da quæ, porriei scrovî
A traversa ciû bonn-a e ciû diretta
Pe andâ dove ve piaxe. E in coscì dî
Ö se i mette a remorco e ö te i caretta
In sce ö bricco e ö ghe mostra in sce l’altûa
Tûtto ö cian, pin de lûxe e de verdûa.
155Stava Anchise pe caxo in t’ün vallon
Circondôu da collinn-e e da boschetti,
E ö l’aveiva davanti ûn pelotton
De anime de tûtti i sô nevetti,
Che cö tempo, co-a paggia e ä sô stagion
Sæivan tûtti nasciûi comme cochetti;
Ö ghe fâva l’appello e in sce a matricola
Ö notava ögni bûsca, ogni pellicola.
156Enea frattanto ö l’ëa vegnûo in ta valle
Ed appenn-a sô poæ ö l’ha desfiguôu,
Ö ghe và incontro, ö se ghe appende a-e spalle
E cianzendo ö ghe fâ: ti n’æ passôu
De carognate e de rottûe de balle,
Ma ö tô affetto ö l’ha vinta e ti ë arrivôu!
Posso veddite ancon, posso baxate,
Posso strenzite a-o chêu, posso parlâte.
157Nö l’é miga che mi dûbitesse
Che me a davo pe-a cösa a ciù segûa,
Solo stavo in penscëo, quand’arrivesse
A feliçe giornâ da tô vegnûa;
Che a disdeccia, ö giammin, nö ritardesse
E ö nö fesse abortî sta congiuntûa,
Che Didon co-e sô mösse e sô scemate
A n’avesse finïo pe abellinate.
158Ed Enea ö ghe risponde: a tô sembianza
Che spessiscimo a mì a se presentâ,
A l’é stæta a caxon da mæ costanza,
Onde pœite rivedde ed abbrassâ;
In sce a riva Tirrena ha piggiôu stanza
Tûtta a mæ flotta e a n’ha ciû pûia dö mâ,
Dunque lascia poæ cäo, che pe ûnn-a votta
Te dagghe ûn baxo e che te strenze a piotta!
159E ö cianzeiva coscì che ö paiva a ammialo
Ûnn-a ciûsa de mûin che a strabocasse,
Mentre, verso sô poæ pe abbrassalo
Ö s’avanzava destendendo e brasse!
Pe tre votte ö se asbrioû senza toccalo
Comme ö vento o dö fûmme ö l’abbrassasse.
E pe tre votte ö l’é restoû lì in asso
Senza pûei strenze né abbrassâ ciû ûn casso.
160Ö vedde intanto ûnn-a foresta, Enea,
In ta valle spaziosa ed isolâ,
E da-o posto lontan da dove ö l’ëa
Gh’arrivava de fœûgge ö mormorâ,
Ai sô pë ghe scorriva ûnn-a sciûmmæa
Che cô nomme de Lete a l’ëa ciammâ
E a l’andava a sciortî proprio rimpetto
A sti lœûghi de paxe e de diletto.
161E da ûn mondo de gente innûmerabile
E sô rive ëan coverte e assediæ.
Che ädreitûa fœûa dell’ûso e dö probabile
Gh’ëan d’intorno pe beive invexendæ;
Comme quando gh’é ö fœûgo a qualche stabile
Veddei tûtti cörrî pe cûixitæ,
O di mûggi d’oziosi e fradellin,
Van pe ûn pô de menestra ai capuççin;
162Stö spettacolo, Enea naturalmente,
Ö nö saveiva cose ö vûesse dî
E stûpefæto conseguentemente,
Ö n’avieiva a raxon vosciûo scrovî;
E ö domanda a sô poæ: chi a l’é sta gente
Tûtta dall’ægua invexendâ a cörrî?
A che scopo a ghe cöre e se gh’asciamma?
E stö riâ cose ö l’é? comme ö se ciamma?
163E anime sön queste, ö ghe risponde,
Destinæ in âtri corpi a trasmigrâ,
Quello sciûmme ö l’é ö Lete e in te quell’onde
Van e loro memoie a scancellâ.
Mi te vueivo portâ in sce queste sponde
Pe mostrâte a tô razza e numerà
E sô gesta, a sô gloria, a sô grandezza,
Dâte insomma de lê piena contezza.
164Se pœû credde, poæ cao, risponde Enea,
Che ghe segge di sciolli a questo segno,
Che feliçi e contenti, aggian l’idea
D’abbandonâ questo feliçe regno,
Pe ö bello gûsto de tornâ in galea
E d’angosciase repiggiâ l’impegno?
Pe a vitta gramma lasciâ perde a bonn-a?
Ma a l’é roba ädreitûa dö sciö Verdonn-a...!
165Figgiö câo, ti straparli e ti desghœûggi
Balle sorva a de balle a ciû nö dî,
Mi te diô comme a l’é, purché ti vœûggi
Dâme tanta attenzion da pûei capî
Ö discorso che fasso pe arvite i œûggi
In sce ö comme e ö perché... stamme a sentî:
E ö ghe spiffera zù punto per punto
Questa sciaradda, da quæ demmo ö sunto.
166In prinçipio e anscitutto a tæra, o mâ,
Ö sö, a lûnn-a ogni anghæso ed ingrediente,
Tûtto quanto se vedde e nö ghe pâ,
Ogni cuggia, ogni balla, ogni aççidente,
Tûtto quello che mescia e stà a ciomâ
In te questo universo inconclûdente,
Ha ûnn-a forza, ûnn-a leva a madrevia
Che a ghe dà ö movimento e che a ö regia;
167E che sparsa in te tûtto e penetrâ
In qualunque boccon dell’universo,
A te l’impe, a l’ingroscia, a ö fâ mesciâ
Con regîalo pe drîto e pe traverso;
Coscì a scciatta dell’ommo e ogni animâ
Che ö se remescie pe qualunque verso,
Da sta forza a l’ha vitta e a fâ semenza
Benché ö corpo ö ghe molle in conscistenza.
168E succede che appunto ogni luçia,
Che influenze e che a tûrbe a sô natûa,
Comme sæiva ad esempio, a fûtta, a pûia,
E ogni umana miseia e seccatûa,
E ö dovei vive sempre in prexonia
In t’ûn corpo formoû de bratta e pûa,
Ö fâ scì, che non han de sentimento
Pe l’eterna beltæ dö firmamento.
169E quantunque creppando, abbandonoû
Aggian ö corpo in ta terrena valle,
Ciaschedûn, da-o ciû a-o meno, ö l’é inciastroû
Dâ rûmenta, dâ tæra e da-e sô falle
E ö deve ëse coscì, disinfettoû
Da sporcizia acchœûggeita a sön de balle,
Misso dentro a lescîa pe diventâ
Arbö, comme sciortîo d’in ta bûgâ...
170E gh’é mille manee de fâ ö lavaggio
A queste anime sporche e ruzzenenti,
Gh’é chi ë appeiso pe l’aia, ö pâ ûn bataggio
Che ö loccie e ö scrolle in te campann-e assenti,
Gh’é chi é appûso in te l’ægûa, e chi passaggio
Fâ in lungo e in largo tra de fiamme ardenti,
Tûtti insomma, secondo i sô pecchæ,
In diverse manee sön tormentæ.
171Doppo questo, gh’é dæto a permiscion
De vegnisene a stâ in tö Campo Eliso,
Ma però semmo in pochi, in condizion
D’andâ in treno diretto, in paradiso,
E chì stemmo a mangiâ pan a petton
Quello tempo e nö ciû che l’é deciso
Pe purgase dö tûtto e diventâ
Ûn estræto de nûvia e de rosâ...
172E quest’anime poi, de Lete aö sciûmme
Doppo mill’anni che se sön pûrghæ,
Perché possan cangiâ vitta e costûmme
Per volere de Dio sön convochæ,
Coscì perdan ö senso e ogni barlûmme
Di avvenimenti e e traversie passæ
Pe piggiâ gusto a vive e pe vegnî
Torna carogne, fâ de cöggie e mûi
173Doppo questa parlata, ö piggia Enea
(Che ö n’aveiva compreiso ûn aççidente)
E ö fâ segno a sonnambola Cumea
De seguîlo in tö mezo a quella gente,
E mostrando a colinn-a ö fâ in manea
Che capitando successivamente,
Squaddra pe squaddra, appenn-a fœûa da maccia
Ö i pueiva vedde tûtti quanti in faccia.
174A-oa vœûggio mostrâte, ö torna a dî,
A che graddo montiemo in rinomanza,
Comme sâ a nostra gloria in avvegnî,
Quanta e quale deve ëse a figliolanza
Che da-o sangue de Troia ha da sciortî
E in ispecie a purezza e l’abbondanza
Di illustriscimi Eroi dö me lignaggio
E ö destin che dev’ëse ö tô retaggio.
175Aoa ammicchite là quello boenetto
Che in sce ûn bacco, cö brassö ö sta appoggiôu!
Ebben, quello ö l’é ö primmo, anzi ö cadetto
Che in tö Lazio da tì ö sä generôu,
E che mollo de gambe e zà bûscetto,
Ti aviæ insemme a Lavinia ìmmanegôu,
In tö mette a profitto a sön de sö,
Quella, dîta cöscì, botta dö Lö.
176Lê fêua di boschi pilottôu da moæ,
Misso a-i asili ed allevôu con cûa,
Ö sä ö re d’Alba e in conseguenza o poæ
D’ûnn-a scciatta de re de sö fattûa;
Scilidoi comme lë sän nominæ
I rampolli da tô progenitûa,
Che sciortii da-o tô sangue, avian comando
In sce popoli e re pe chi sa quando.
177Quello ö l’e Bülla che ghe ven derê,
Da prosapia de Troia, insigne onö,
E quell’âtro ö l’é ö Zöbbö e dietro a lê
Ecco l’ombra e ö profî de Numitö,
E gh’é ven Silvio Enea proprio a-o panê,
Che ö rinnêuva ö tô nomme e ö fâ dö fö
E non meno de tì, ö sä forte e bön,
Se ghe riesce a ëse re da sô naziön.
178Aoa amïte ûn pittin che sacramenti
Sön i rampolli che te devan nasce!
Solo a veddili pân tanti aççidenti
Cön sti pêti, sti colli, e ste ganasce,
E pêuan dî a sô raxon zà fêua di denti
Benché seggian ancön tante bardasce,
Aoa famme ö piaxei d’ammiâ ûn pittin
Quelli âtri pertegoin c’han da vixin.
179Ti veddi quelli lâ, c’han ûnn-a frasca
D’erxo in sce a testa che a ghe fâ coronn-a?
Regnan parte in Cicagna e Borzonasca
E in tûtta a valle de Fontannabonn-a,
Parte, gente de mâ, gente riveasca.
Commensando dä Spezza e andâ a Savonn-a,
Fondiâ Vötri, Varazze e Arbissœûa,
Ciavai, Sestri, Monegia e Bonassœûa,
180Ecco là, accompagnôu da-o sô messiao,
Ven Romolo che Romma ö fabbrichiâ,
Omonimo consorte de Cönâ,
Ö nasciâ dä Pacciûga e da-o sô cäo
Ö l’ha ûn elmo in sce a testa, ornôu da ûn pao
De ciûmme dríte de manea che pâ
(No sô per cose) ö Paddre Eterno in Çê
Ö vêugge mette zà vixin a lë.
181Questo ö sä quell’eroe tûtto d’un pesso,
Che â fortûnn-a de Romma ö dä l’avvio,
Romma a quæ sette monti a-o tempo stesso
A rinserriâ co-i sô baluardi in gîo,
E che ö mondo, pe drîto o pe refesso
A tegniâ scciavo e in te sô man riûnio,
Moæ feliçe d’eroi cöscì famösi,
Che i maligni ciammian tanti batösi.
182E cöscî dove a l’é, doppo a sô morte,
A moæ primma d’innumeri Parodi
Orgogliosa a l’andiâ da propria sorte,
Che a l’ha fæta mammà de tanti prodi,
Figgi d’ûn paise laborioso e forte,
Che quæxi tûtti han guadagnôu di sodi
E s’han fæto ûnn-a certa rinomanza
In ta scienza, in te l’arte, in ta finanza.
183Aoa alloccio figgiêu, fanni attenzion
A to gente che in Romma a l’é nasciûa,
Ecco Cesare ed ecco ûn battaglion
Tûtta stirpe de Giûlio e sò natûa,
Ecco Cesare Augusto, ecco ö campion
Che ö sä ö colmo da to progenitûa,
Tante votte annunziôu dä profescîa,
Tanto tempo aspetôu, comme Mescîa.
184Pe lë ö secolo d’ôu torniâ a rinasce
E andiâ e cose dö mondo in sce culisse,
Comme quande nö gh’ëa sbiri né tasce,
E che i chen se ligavan co-e säsisse,
Da-o tramonto dö sö fin döve ö nasce,
Ö nö tiâ ûnn-a sasciâ che ö nö l’arisse
E da Pentema a-o ponte de Conchette
Ö sô impero a sô ciôta ö saviâ mette.
185Me pâ zà de sentî da sô vegnûa
Solo all’annunzio che ne fâ i profeti,
Tûtto Traxo, Bergeggi e Recco e Rûa,
Da-o spaghetto vegnî calmi e mansueti
E ö Besagno, che ö rompe e che ö derûa
In te l’impeto sô, case e vigneti,
A notizia, sentî serrase ö zielo,
Sciûgase tûtto e diventâ ûn piscioëlo.
186Tanto mai non ha fæto e giamminôu
Quello batösö de Guerrin Meschin,
Quando a-i erboi dö sö ö s’e incamminôu
Debellando di möstri e di assascin,
Re Carlo in Fransa quando ö l’ha ciantôu
In tö streppo di turchi e saracin,
Né ö famoso Barudda in ta genûina
Sô epopea, sceneggiâ da-o Cincinina.
187Ma chi ö l’é quello vegio aççidentôu,
Vestîo da præve e coronoû d’olivo?
Dä sô barba me pâ, se n’ho sbagliôu
E da quello che ö l’ha de primitivo,
Quello re, che sciortìo da Livellôu,
E dà a Romma ö Statuto e ö relativo
Corredo de riforme e mancomale
Libera stampa e Guardia Nazionale.
188E là gh’é Tûllio ö guerrezzë valente,
Che pâ che a-o mondo tûtto ö taggie e ö sguâre...
Ö quæ ö rompiâ torna e patatte a gente
Con vuei fâ d’ogni stronzo un militare,
Anco ö l’é quello che ö ghe ven d’arente,
Che pe insciase de fûmme popolare,
Ö fâ de balle e ö se scroviâ ö panê
Comme capita in Fransa a Boulanger.
189La gh’é ûn bell’ambo, se ti ö vœû squaddrâ,
I döi Tarquini e ö sô castigamatti,
Quello ruffian che ö l’ha mandæ a spigôa
Per cose vueivan marmelâ in ti patti,
Brûto, cui fasci e cöa picossa affiâ,
Ch’an fæto a pelle a quelli povei matti
Quelle teste brûxæ de sô figgiœû!
Virtûoso çittadin, poæ senza chœù!
190Nö so dî se ciù sciollo o disgraziôu
(Parle a storia de lë comme se sæ)
Che vegnûo sciù pe caxo e imbarlûgôu
Da momentanea popolaritæ,
A-e sô luxinghe ö l’ha sacrificôu
Ö proprio sangue e l’affezion de poæ,
E ö se fæto feroce e disumano
Pe-i applausi dö popolo sovrano.
191Ecco i Deci, ecco i Drûsi e ciû lontan
Ö Severo Torquato e ö bön Camillo,
Te là ö primmo che ö l’ha zà l’ascia in man,
L’âtro, che a-i Galli ö vêu zà fâ ö bacillo;
Ecco là, quelli döi che se ne van
A brassetto e c’ûn fâ coscì tranquillo,
Mentre chì, pan döi cû in te ûn pâ de braghe
Amixi in tæra nö porrian mai stâghe.
192Mentre ö sêuxio ö vegniâ zû da ponente
Seminando de morti ö sô cammin,
Ghe andiâ incontro sô zeneo dall’oriente
E a sön de botte ö ghe leviâ ö morbin;
Ah, figgiêu cose fæ! miæ ûn pô che gente
Che tra lö se ö vêuan mette in tö stoppin!
E che n’han de rispetto e de caitæ
Pe mette a perde e assascinâ sô moæ.
193E sovvegnite ben, tì che ti nasci
Da-o mæ linguaggio, derivöu da-o çë,
De n’avei ste böllate e sti fûmasci
Comme fan i camalli e i carossë,
Anzi diggo de ciû, se ti trovasci
Quarchedûn che te ö vêuggie infiâ derë
Ti nö devi reagî, né ratellâ,
Anzi tiäte zù e braghe e lasciâ fâ.
194Ecco là de Corinto ö vincitö,
Che di greci ö bacillo ö câfatiâ,
Mentre che primma ö câfatavan lö;
E pe questo ö trionfo ö meritiâ.
Ecco d’Argo e Micene ö trionfatö,
Che d’Achille a semenza ö roviniâ,
E saiemo coscì, patti e paghæ
De angosciate patìe da-i nostri poæ!
195E dove lasciö mai, Cosso e Caton
E i döi Gracchi, ödaziosi e mai fa ben?
Ne me posso scordâ di döi Scipion,
Da Cartagine dîti i döi Affrichen,
Perchè l’ûn, ö a mandiâ zû in distruzion
E quell’âtro ö ghe dâ, ma comme ben.
E Fabrizio ö fametta? e sto ruffian
A-o comando vegnûo da fâ ö paisan?
196Dove son i trei Fabi? Ecco ö Michë,
Ö mascimo in lunghezza e pensamento
Che ö faiâ ûn passo avanti e döi inderë
Sempre in bansa, tra o fæto e ö pentimento
De manea che, senz’ëse ûn guerrezzë,
Ö nemigo, ö finiâ d’esaurimento,
E con vœi calcolâ tûtte e freguggie
Ö sâ dîto in ta Storia: alleitacuggie.
197Agge i atri ö primato, in ta coltûa
De arti, coscì dîte, liberali,
In to dâ vitta ai marmi, in ta pittûa,
In to fâ da caladda ai Tribûnali,
O studiando i pianeti e a so fattûa
Cö appuntaghe pe contro i cannocciali,
Che diventan scienzati e professöi
Che riûscian forse megio ancon che vöi.
198Questo ö l’é tûtto fûmme e senza rosto
Tûtte cugge de bë che contan zero,
Voi Romani piggiæve ö primmo posto
Con ridûe tûtto ö mondo a-o vostro impero,
Giusti in paxe e de dato ad ogni costo,
Quande ghe l’occaxion de fâ ö guerriero
Perdonâ a-i fradellin, piccâle a-i grandi
E tegnî i rompicugge a-i so comandi.
199E cöscì, ö santo vegio ö desghêuggeiva
Mentre lö mâveggiæ da-o sô parlâ
Stavan tûtti a sentî cose ö dixeiva,
Co-a böcca averta e senza manco ansciâ!
Ecco, quando nisciûn ciû se ö creddeiva
Ö se mette da cappo e stralabiâ,
E mostrando a figûa dö colonnello
Arbôa, ö ghe sbraggia: tì ti sæ Marçello!
200Amiæ ûn pô comme ö ven farsîo de cugge
Comme ö l’é lungo e drûo, co-a faccia bönn-a,
I nemixi, pe lë ghe pan fregugge,
Quando ö porta in caserma ö sô Savonn-a,
Ma se in cangio ö veddiâ che l’ægûa a bugge
Che ö tedesco ö tîa drito e ö nö cuggionn-a,
Ö mostriâ ö sô coraggio e ö diâ: figgiêû,
Tian cön balla i rûffien, salva chi pêu!
201E chì Enea ö dà de l’êuggio in t’ûn pivetto
Che ö l’ëa molto ciû bello e ben vestîo,
Ma che ö paiva ciûttosto ûn tixichetto,
Tanto l’ëa, testa bassa e alluveghîo,
E chi ö l’é, dixe Enea, questo gardetto
Dö mæ sangue ö l’é forse ö caga in nîo?
E che sciato che fan! Diô forse ûn sgrêuxio,
Ma a mì me pâ che ö l’agge zà in tö brêuxio.
202E lagrimando ghe risponde ö pôæ
Cose te sâta de frûgâ in tö brûtto,
E pe cose te ven sta cûixitæ
De voei conosce questo nostro lûtto,
Triste regallo dell’avverscitæ?
Lë ö nö sâ ancon nasciûo proprio dö tûtto,
Che ö n’ha zà marmelôu de sotto banca
Proprio comme ö nö væse ûnn-a palanca.
203Forse troppo ödaziosa e prepotente
Paiâ a stirpe romana a-i santi in çë,
Che ne dân stö pittin de sciaccadente,
Con mandâlo a fà fûtte in sce döi pë,
Oh che cênti, che lûtti, oh che imponente
Fûnebre pompa che ghe fân derë!
Che monumento ghe innalziâ Pavian
Dovûo a-o scöpello dö scûltö Fabian!
204Chi cöggie figgio cao, nö ghe ne vœû,
Ma a stirpe d’Ilio a nö portiâ in ta pansa
Ûn rampollo ciû bravo e ciû de chœû,
Né d’affetto ciû degno e de speranza.
Né aviâ Romma ûn campion tra i sô figgiœû
Che ö ghe dagghe ciû lûstro e rinomanza,
De sti mostri d’inzegno e de virtû
Taggite e cöggie, nö ne nasce ciû.
205Chi ghe sâ che rexiste a sô destrezza
In qualunque virile esperimento?
Seggie a pë che a cavallo? a sô prodezza
In te ûnn-a giostra, in t’ûn combattimento?
Coscì a Morte figgiœû, ne a sô fierezza
A n’avesse posciûo mettite drento,
Comme ti sæsci diventoû, segûo
De Marçello ciû grande e ancon ciû drûo!
206Dæme chì di galletti a profûxion,
Perché i posse cacciâ zû a tonnellæ,
Se nö posso cangiâ a sô condizion
Né andâ incontro ai destin zà combinæ,
Che me posse piggiâ a soddisfazion
De mostraghe ö mæ affetto e a mæ pietæ,
E con questa demôa, dâ ûn pô de sevo
A grande ombra, onorâ, de stö mæ nevo.
207Doppo avei dîto questo, ö porta a spasso
E pei Campi Celesti ö te ö fâ giâ,
E ö ghe mostra e ö ghe spiega ad ogni passo,
Tûtti i scîti, i recanti e chi nasciâ,
E coscì ö l’invesciga e ö fâ ö gradasso,
In sce glorie e l’onö che ghe vegniâ,
Tante cöggie ö ghe sciûscia in te çervelle
Che lë ö nö pûeiva zà ciû stâ in ta pelle.
208E ö ghe parla de gûære e de sö prœûve,
Comme ö regno d’Italia ö fâ cammin,
Dö quarantœûtto e dö çinquantanœûve,
De Cavoûr, de Gaibado e de Mazzin,
Comme invece de dâ, se doviâ schcœûve,
E malgraddo de questo andâ a destin,
E finî pe virtû de Re Vittorio
A fâse coggionâ in Montecitorio.
209Tûtto ö ghe conta, tûtto ö ghe predixe
E ö ghe insegna a manëa de fâ da morto,
E savei profittâ de tûtte e bixe
Pe fâ a sô stradda e pe dâ fondo in porto;
Ed insomma, ö ghe dà, comme se dixe
Mëzo e manea de nö piggiâ in te l’orto;
E n’avendoghe poi ciû ninte a dî,
Ö mette in condizion de pûei sciortî.
210I sœûnni, dall’inferno, han döe sciortie,
Ûnn-a fæta in avorio e l’atra in corno,
Dall’avorio, ven fœûa tûtte e böxie
E dall’atra e veitæ vegnan a-o giorno;
Doppo i baxi, i saluti e cortexie
E l’augûrio d’ûn proscimo ritorno,
Anchïse ö i fa sciortî dâ primma porta,
Nö sô perché, ma questo poco importa.
211Ringraziando a Scibilla, Enea ö tabacca
Döve i compagni han dæto fondo a flotta;
Doppo avei tioû sciû i cavi, ö se destacca,
Ö dà forza de remme ö molla a scotta,
E ö ven sciû pe costea, fin che ö s’attracca
Dentro d’ûn porto che ö l’incontra in rotta,
E dö sô viaggio ö stabilisce a meta,
Dove ciû tardi han fabbricoû Gaeta.